Europos Parlamento ir tarybos Direktyva 2003/36/EB
2003 m. gegužės 26 d.
dvidešimt penktą kartą iš dalies keičianti Tarybos direktyvą 76/769/EEB dėl valstybių narių įstatymų ir kitų teisės aktų, susijusių su tam tikrų pavojingų medžiagų ir preparatų (medžiagų, klasifikuojamų kaip kancerogeninės, mutageninės arba toksiškos reprodukcijai - c/m/r) pardavimo ir naudojimo apribojimais, suderinimo
(tekstas svarbus EEE)
EUROPOS PARLAMENTAS IR EUROPOS SĄJUNGOS TARYBA,
atsižvelgdami į Europos bendrijos steigimo sutartį, ypač į jos 95 straipsnį,
atsižvelgdami į Komisijos pasiūlymą [1],
atsižvelgdami į Europos ekonomikos ir socialinių reikalų komiteto nuomonę [2],
laikydamiesi Sutarties 251 straipsnyje nustatytos tvarkos [3],
kadangi:
(1) Tarybos direktyvoje 76/769/EEB [4] nustatyti tam tikrų pavojingų medžiagų ir preparatų pardavimo ir naudojimo apribojimai.
(2) Šioje direktyvoje numatytoms priemonėms taikomas veiksmų planas, priimtas 1996 m. kovo 29 d. Europos Parlamento ir Tarybos sprendimu 646/96/EB, patvirtinančiu kovos su vėžiu veiksmų planą pagal veiksmų programą visuomenės sveikatos srityje (1996-2000) [5].
(3) Siekiant pagerinti sveikatos apsaugą ir vartotojų saugą, medžiagos, klasifikuojamos kaip kancerogeninės, mutageninės arba toksiškos reprodukcijai, ir jų turintys preparatai neturėtų būti pateikiami į rinką plačiajai visuomenei naudoti.
(4) 1994 m. gruodžio 20 d. Europos Parlamento ir Tarybos direktyvoje 94/60/EB, keturioliktą kartą iš dalies keičiančioje Direktyvą 76/769/EEB [6], yra sudarytas sąrašas, kaip Direktyvos 76/769/EEB I priedo priedėlis dėl 29, 30 ir 31 punkto, į kurį įtrauktos cheminės medžiagos, klasifikuojamos kaip 1 arba 2 kategorijos kancerogeninės, mutageninės arba toksiškos reprodukcijai medžiagos. Tokios cheminės medžiagos ir jų turintys preparatai neturėtų būti pateikiami į rinką plačiajai visuomenei naudoti.
(5) Direktyvoje 94/60/EB numatyta, kad minėtas sąrašas bus papildytas netrukus po to, kai paskelbiamas 1967 m. birželio 27 d. Tarybos direktyvos 67/548/EEB dėl įstatymų ir kitų teisės aktų, reglamentuojančių pavojingų medžiagų klasifikavimą, pakavimą ir ženklinimą etiketėmis suderinimo [7] I priedo, į kurį įtrauktos cheminės medžiagos, klasifikuojamos kaip 1 arba 2 kategorijos kancerogeninės, mutageninės arba toksiškos reprodukcijai medžiagos, derinimas su technikos pažanga.
(6) Komisijos direktyvoje 2001/59/EB [8], dvidešimt aštuntą kartą derinančioje su technikos pažanga Tarybos direktyvą 67/548/EEB, visų pirma jos I priedą, į sąrašą įtrauktos dvi cheminės medžiagos, naujai klasifikuojamos kaip 1 kategorijos kancerogeninės medžiagos, 19 cheminių medžiagų, naujai klasifikuojamų kaip 2 kategorijos kancerogeninės medžiagos, penkios cheminės medžiagos, naujai klasifikuojamos kaip 2 kategorijos mutageninės medžiagos, viena cheminė medžiaga, naujai klasifikuojama kaip 1 kategorijos toksiška reprodukcijai medžiaga ir 16 cheminių medžiagų, naujai klasifikuojamų kaip 2 kategorijos toksiškos reprodukcijai medžiagos.
(7) Minėtos cheminės medžiagos turėtų būti įtrauktos į Direktyvos 76/769/EEB I priedo priedėlio sąrašą.
(8) Buvo atsižvelgta į cheminių medžiagų, Direktyvoje 2001/59/EB naujai klasifikuojamų kaip 1 arba 2 kategorijos kancerogeninės, mutageninės arba toksiškos reprodukcijai medžiagos, rizikos veiksnius ir privalumus.
(9) Ši direktyva taikoma nepažeidžiant Bendrijos teisės aktų, nustatančių būtiniausius darbuotojų apsaugos reikalavimus, išdėstytus 1989 m. birželio 12 d. Tarybos direktyvoje 89/391/EEB dėl priemonių darbuotojų saugai ir sveikatos apsaugai darbe gerinti nustatymo [9], ir atskirose ja pagrįstose direktyvose, visų pirma 1990 m. birželio 28 d. Tarybos direktyvoje 90/394/EEB dėl darbuotojų apsaugos nuo rizikos, susijusios su kancerogenų poveikiu darbe [10],
PRIĖMĖ ŠIĄ DIREKTYVĄ:
1 straipsnis
Direktyvos 76/769/EEB I priedo priedėlio atitinkamai 29, 30 ir 31 punktuose išvardytos medžiagos papildomos šios direktyvos priede išvardytomis medžiagomis. Medžiagos, išvardytos šios direktyvos priedo 1 dalies c punkte, išbraukiamos iš Direktyvos 76/769/EEB I priedo 29 punkto 2 sąrašo.
2 straipsnis
1. Valstybės narės ne vėliau kaip iki 2004 m. birželio 25 d. priima ir paskelbia įstatymus ir kitus teisės aktus, kurie įgyvendina šią direktyvą. Apie tai jos nedelsdamos praneša Komisijai.
Jos šias nuostatas taiko nuo 2004 m. gruodžio 25 d.
2. Valstybės narės, priimdamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
3 straipsnis
Ši direktyva įsigalioja jos paskelbimo Europos Sąjungos oficialiajame leidinyje dieną
4 straipsnis
Ši direktyva skirta valstybėms narėms.
Priimta Briuselyje, 2003 m. gegužės 26 d.